શ્યામ રંગ સમીપે ન જાવું


અન્ય સંસ્કરણ

શ્યામ રંગ સમીપે ન જાવું, 
મ્હારે આજ થકી શ્યામ રંગ સમીપે ન જાવું.

જેમાં કાળાશ તે સહુ એક સરખું, 
સર્વમાં કપટ હશે આવું ? મ્હારે આજ૦

કસ્તુરીની બિંદી તો કરૂં નહીં, 
કાજળ ન આંખમાં અંજાવું.  મ્હારે આજ૦

કોકિલાનો શબ્દ સૂણું નહીં, 
કાગવાણી શકુનમાં ન લાવું.  મ્હારે આજ૦

નીલાંબર કાળી કંચુકી ન પહેરૂં, 
જમુનાનાં નીરમાં ન ન્હાવું. મ્હારે આજ૦

મરકતમણિ ને મેઘ દૃષ્ટે ન જોવાં, 
જાંબુ વંત્યાક ન ખાવું. મ્હારે આજ૦

'દયા'ના પ્રીતમ સાથે મુખે નીમ લીધો, 
મન કહે  પલક ના નિભાવું. મ્હારે આજ૦

દયારામ